Skandinieki

Skandiniekai () – Latvijos folkloro ansamblis, viena seniausių ir žinomiausių latvių tradicinės muzikos folkloro grupių, 1976 m. lapkričio 11 d. įkurta Rygoje. Grupės veiklos tikslas – senųjų latvių ir lyvių liaudies dainų, ritualų ir papročių išsaugojimas, gaivinimas bei atlikimas autentiška maniera, naudojant tradicinį dainavimo stilių, instrumentus ir tautinius kostiumus.

Administraciniu atžvilgiu kolektyvas priklauso Rygos kultūros ir liaudies meno centrui „Ritums“.

 Įkūrimas ir vadovai 
Grupę kaip folkloro ansamblį įkūrė lyviai Helmė bei Dainis Staltai ir taip sovietinės okupacijos metais Latvijoje pradėjo folkloro atgimimo judėjimą, kas laikoma taikiu pasipriešinimu režimui. „Skandiniekai“ tapo vienu pirmųjų kolektyvų, kuris sąmoningai susitelkė į latvių ir lyvių tradicinės kultūros tyrimus, išsaugojimą ir populiarinimą. Helmė Staltė tapo ilgamete ansamblio dvasine ir menine vadove. Ji aktyviai dalyvavo tradicinės kultūros tyrimuose ir atkūrime. XXI a. 1-ajame dešimtmetyje vadovavimą grupei perėmė jų duktė Julgė Staltė.

Pradžioje „Skandiniekai” dainavo karo dainas, važiuodavo iš regiono į regioną, kiekvienoje vietovėje parengdami būtent to krašto dainų programą ir skatindami vietinius gyventojus populiarinti savo krašto dainas. „Skandiniekai“ prisidėjo prie tarptautinio folkloro festivalio „Baltica“ steigimo ir tapo įkvėpimo šaltiniu daugeliui kitų kolektyvų, tarp jų „Ilgiams“, „Rasai“, „Dimzėnui“ bei dainų ir kovų klubui „Vilkačiai“.

 Stilius ir muzikinė kryptis 
„Skandiniekai“ – viena pirmųjų Latvijos folkloro grupių, nuosekliai besiorientuojanti į autentišką tradicinį atlikimą, o ne į stilizuotą liaudies muziką. Į grupės repertuarą įeina:

 Senovinės latvių liaudies dainos
 Kalendorinių švenčių ritualinės dainos (Kalėdos, Velykos, Joninės, Užgavėnės ir kt.)
 Darbo dainos (arimo, kūlimo, piemenėlių dainos ir kt.)
 Vestuvių ir laidotuvių dainos
 Mitologiniai ir būrimo tekstai

Dainos atliekamos tradicine daugiabalse maniera, dažnai be akomponavimo arba su minimaliu instrumentiniu pritarimu, pasitelkiant istorinius instrumentus: kuokles, lamzdelį, būgnus, švilpynę, džingulį ir kt. „Skandiniekai“ savo repertuare turi dainų, šokių, ratelių ir ritualų iš visų Latvijos regionų, taip pat pristato lyvių kultūrinį paveldą, atlieka 30–40 lyviškų dainų.

 Ritualai ir visuomeninė reikšmė 
„Skandiniekai“ ne tik koncertuose atlieka dainas, bet ir gyvai praktikuoja ritualus – pažymi metines šventes, laikosi gyvenimo ciklo (vestuvių, vaiko gimimo, laidotuvių) papročių. Tokiu būdu jie yra ne tik muzikinė grupė, bet ir gyva, liaudies tradicijas išlaikanti kultūrinė bendruomenė.

Nuo XX a. 9-ojo dešimtmečio jų veikla glaudžiai susijusi su Latvijos folkloro judėjimu, ypač Atgimimo laikotapiu, kai per tautinę kultūrą buvo atnaujinama nacionalinė tapatybė, o pati grupė ir jos vadovai neretai konfliktuodavo su valdžios institucijomis.

 Veikla ir sudėtis 
Grupėje dalyvauja keleto kartų atstovai – tiek profesionalūs muzikai, tiek liaudies dainininkai iš įvairiausių Latvijos vietovių. 2020 m. grupė turėjo 52 narius.

„Skandiniekai“ reguliariai pasirodo Latvijos kultūriniuose renginiuose, festivaliuose, koncertuoja užsienyje atstovaudami Latvijai įvairiuose tarptautiniuose folkloro forumuose ir muzikos festivaliuose. Taip pat jie veda metines ir šeimos šventes, Jonines, rengia mokymus ir skaito paskaitas. Kiekvienais metais grupė tiria kokią nors konkrečią tradiciją arba regioną, gilindama žinias apie kultūros daugiasluoksniškumą.

 Palikimas ir įtaka 
„Skandiniekai“ laikomi latvių tradicinės muzikos atgimimo pionieriais ir etnomuzikologinio švietimosi skatintojais. Jų veikiamos susikūrė įvairios folkloro grupės ir, kaip šios srities tikslas, buvo įtvirtintas istorinio autentiškumo idealas.

Grupė dalyvavo etnografinių ekspedicijų medžiagos įsisavinime, atgaivino užrašytąsias dainas, taip pat konsultavo kutūrinių-istorinių renginių organizatorius.

 Apdovanojimai 
„Skandiniekai“ yra gavę Europos liaudies meno apdovanojimą bei Latvijos ir Estijos valstybinius apdovanojimus už indėlį į kultūros paveldo išsaugojimą.

 Diskografija 
Albumai:
 1982 m. – Divi Duči Rotaļu Kopā Ar „Skandinieki“
 1986 m. – Ceļatiesi, bāleliņi! (drauge su „Iļģi“, „Bizīteri“, „Sendziesma“)
 2000 m. – Rotaļas un danči
 2003 m. – Skandinieki
 2004 m. – Līgo! Lai top!
 2006 m. – Veļu upe pārplūdus'''
 2018 m. – Kāzas Sēļu zemēs 2022 m. – Dvēsele''

 Išnašos 

 Nuorodos 
 Albumo Kāzas Sēļu zemēs („Vestuvės sėlių žemėse“) pristatymas
Kategorija:Latvijos atlikėjai
Kategorija:Lyviai